**VÁLLALKOZÁSI SZERZŐDÉS**

**A MÓDOSÍTÁSOKKAL EGYSÉGES SZERKEZETBE FOGLALVA**

(tervezet)

amely létrejött egyrészről

|  |  |
| --- | --- |
| Név: | **Egyházmegyei Katolikus Iskolák Főhatósága** |
| Képviseli: | dr. Csáki Tibor főigazgató |
| Székhely: | 2600 Vác, Migazzi Kristóf tér 1. |
| Adószáma: | 18724202-1-13 |
| Számlavezető bank: | OTP Bank Nyrt. |
| Bankszámla száma: | 10700323-48992200-51100005 |

|  |  |
| --- | --- |
| Név: | **Veresegyház Város Önkormányzata** |
| Képviseli: | Pásztor Béla polgármester |
| Székhely: | 2112 Veresegyház, Fő út 35. |
| Adószáma: | 15730576-2-13 |

- mint Építtetők - a továbbiakban: „**Megrendelők”** vagy „**Építtetők”** - másrészről a

|  |  |
| --- | --- |
| Név: | **[\*]** |
| Képviseli: | **[\*]** |
| Székhely: | **[\*]** |
| Postacím: | **[\*]** |
| Telefon: | **[\*]** |
| Telefax: | **[\*]** |
| Cégjegyzékszám: | **[\*]** |
| Adószáma: | **[\*]** |
| Vállalkozó kivitelezők nyilvántartása szerinti nyilvántartási száma: | **[\*]** |
| Számlavezető bank: | **[\*]** |
| Bankszámla száma: | **[\*]** |

mint Vállalkozó kivitelező - a továbbiakban: „**Vállalkozó”** vagy „**Kivitelező”**.

(Megrendelő és Vállalkozó együttes említésük esetén: „**Szerződő Felek”** vagy **„Felek”**) között az alulírott helyen és napon a Polgári Törvénykönyvről szóló 2013. évi V. törvény (a továbbiakban: **Ptk**.), valamint a közbeszerzésekről szóló 2015. évi CXLIII. törvény (a továbbiakban: „**Kbt**.”) rendelkezései, alapján.

**I. FOGALOMMAGYARÁZAT**

Jelen szerződés törzsszövegében az alábbi kifejezések, fontosabb rövidítések jelentése a következők szerint rögzített:

**Alvállalkozó:** egyrészt a 191/2009. (IX.15.) Kormányrendelet 2. § m) pontja szerinti alvállalkozó kivitelezők, továbbá a Kbt. 3. § 2. pontja szerinti alvállalkozók.

**Többletmunka:** a Ptk. 6:244. § (1) bekezdése szerinti fogalom, eltérően a 191/2009. (IX.15.) Kormányrendelet 2. § e) pontja szerinti fogalomtól.

**Pótmunka:** a Ptk. 6:244. § (2) bekezdése szerinti fogalom, eltérően a 191/2009. (IX.15.) Kormányrendelet 2. § f) pontja szerinti fogalomtól.

**Teljesítésigazolási Szakértő Szerv** (TSzSz): a 2013. évi XXXIV. törvény szerint létrehozott szervezet.

**Felelős műszaki vezető:** az építőipari kivitelezési tevékenység 191/2009. (IX.15.) Kormányrendelet 13-14. §-ai szerinti szereplője.

**Építési műszaki ellenőr:** az építőipari kivitelezési tevékenység 191/2009. (IX.15.) Kormányrendelet 16. §-a szerinti szereplője.

**Szerződés:** a jelen szerződés törzsszövege, továbbá a szerződés részét képező dokumentumok, így a Közbeszerzési Eljárás iratanyaga, figyelembe véve a Kbt. 3. § 24. pontját.

Felek rögzítik, hogy a fentebb felsorolt jogszabályokra vonatkozó hivatkozás úgy értelmezendő, hogy az magában foglalja az adott jogszabály módosítását is, illetve az adott jogszabály helyébe lépő jogi aktust; különösen, ha a folyamatban lévő ügyekre való alkalmazás a hatályba léptető rendelkezések alapján egyértelműen megállapítható.

**II. ELŐZMÉNYEK**

**1.** Megrendelők, mint közös ajánlatkérők *„A Veresegyházi Katolikus Gimnázium tervezése és kivitelezése vállalkozási szerződés keretében (EGYH-KCP-16-P-0109 azonosító számú projekt)”* tárgyában a közbeszerzésekről szóló 2015. évi CXLIII. törvény (továbbiakban: „Kbt.*”*) Második része szerint, a Kbt. 81. § alapján nyílt közbeszerzési eljárást folytattak le (továbbiakban: „Közbeszerzési Eljárás”).

**2.** Vállalkozó, mint ajánlattevő a Közbeszerzési Eljáráson részt vett, és figyelemmel arra, hogy Megrendelők Vállalkozó ajánlatát fogadták el nyertes ajánlatként, a Felek jelen közbeszerzési szerződést kötik egymással.

**III. A SZERZŐDÉST ALKOTÓ DOKUMENTUMOK**

**1.** Felek jelen szerződést a Kbt. 131. § (1) bekezdésének megfelelően a Közbeszerzési Eljárásban közölt végleges feltételek, a Közbeszerzési Eljárásban kiadott szerződéstervezet és a nyertes ajánlattevő ajánlata alapján kötik meg.

**2.** Jelen szerződés vonatkozásában a Kbt. 131. § (1) bekezdése szerinti végleges feltételnek minősülnek a közbeszerzési dokumentumok – ide értve az esetleges módosításokat, kiegészítő tájékoztatás kéréseket és az azokra adott ajánlatkérői válaszokat, - és az ajánlat tartalma.

**3.** A fenti dokumentumok közötti, ugyanazon kérdésre vonatkozó bármely eltérés, ellentmondás, értelmezési nehézség esetén az alábbi sorrend tekintendő irányadónak:

1. Szerződés;
2. a Közbeszerzési Eljárásban a Megrendelő által kiadott kiegészítő tájékoztatás;
3. Közbeszerzési Műszaki Leírás;
4. a Tervek és azokhoz kapcsolódó hatósági engedélyekben foglaltak;
5. beárazott Költségvetés;
6. Vállalkozó Ajánlata a beárazott Költségvetés kivételével.

**4.** A szerződés Kbt. által meghatározott tartalma:

**4.1.** A Kbt. 131. § (2) bekezdése alapján jelen szerződés részét (tartalmát) képezik - az eljárás során alkalmazott értékelési szempontra tekintettel - a nyertes ajánlat azon elemei, amelyek értékelésre kerültek.

**4.2.** A Kbt. 136. § (1) bekezdése alapján Megrendelők előírják, hogy Vállalkozó:

a) nem fizethet, illetve számolhat el a szerződés teljesítésével összefüggésben olyan költségeket, amelyek a 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a nyertes ajánlattevő adóköteles jövedelmének csökkentésére alkalmasak;

b) szerződés teljesítésének teljes időtartama alatt tulajdonosi szerkezetét Megrendelők számára megismerhetővé teszi és a 143. § (3) bekezdése szerinti ügyletekről Megrendelőket haladéktalanul értesíti.

**4.3.** A Kbt. 136. § (2) bekezdése alapján a külföldi adóilletőségű nyertes ajánlattevő köteles a szerződéshez arra vonatkozó meghatalmazást csatolni, hogy az illetősége szerinti adóhatóságtól a magyar adóhatóság közvetlenül beszerezhet a nyertes ajánlattevőre vonatkozó adatokat az országok közötti jogsegély igénybevétele nélkül.

**4.4.** A Kbt. 143. § (1) bekezdése alapján Megrendelők a szerződést felmondhatják, vagy - a Ptk.-ban foglaltak szerint - a szerződéstől elállhatnak, ha:

a) feltétlenül szükséges a szerződés olyan lényeges módosítása, amely esetében a 141. § alapján új Közbeszerzési Eljárást kell lefolytatni;

b) Vállalkozó nem biztosítja a 138. §-ban foglaltak betartását, vagy Vállalkozó személyében érvényesen olyan jogutódlás következett be, amely nem felel meg a Kbt. 139. §-ában foglaltaknak; vagy

c) az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a szerződés nem semmis.

**4.5.** A Kbt. 143. § (2) bekezdése alapján Megrendelők kötelesek a szerződést felmondani, vagy - a Ptk.-ban foglaltak szerint - attól elállni, ha a szerződés megkötését követően jut tudomásukra, hogy Vállalkozó tekintetében a Közbeszerzési Eljárás során kizáró ok állt fenn, és ezért ki kellett volna zárni a Közbeszerzési Eljárásból.

**4.6.** A Kbt. 143. § (3) bekezdése alapján Megrendelők jogosultak és egyben kötelesek a szerződést felmondani - ha szükséges olyan határidővel, amely lehetővé teszi, hogy a szerződéssel érintett feladataik ellátásáról gondoskodni tudjanak -, ha

a) Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;

b) Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.

**4.7.** A szerződés teljesítése során a Kbt. 138. – 140. § és a 142. § értelemszerűen irányadó.

**4.8.** A szerződés módosításával kapcsolatban a Kbt. 141. § irányadó.

Felek rögzítik, hogy a szerződés megkötése, és teljesítése során a közbeszerzésekre vonatkozó szabályozás céljával összhangban, a közbeszerzési alapelvek tiszteletben tartásával [Kbt. 2. §] kell eljárni.

**IV. A SZERZŐDÉS TÁRGYA**

**1.** Építtetők megrendelik, Kivitelező elvállalja az előzményekben rögzített Közbeszerzési Eljárás során meghatározott, Veresegyházi Katolikus Gimnázium tervezési- és kivitelezési feladatainak ellátását a teljesítési határidőre prognosztizált egyösszegű átalányáron az alábbi címen és helyrajzi számon lévő építési munkaterületen.

**2.** Az építési munkaterület címe: Veresegyház, Fő út 117-125., hrsz.: 58.

**3.** Vállalkozó kijelenti, hogy a Közbeszerzési Eljárás során megvizsgálta az Építtetők által rendelkezésére bocsátott tervdokumentációt és költségvetést. Vállalkozó viseli annak a jogkövetkezményét, amely abból a hiányosságból, hibából származik, amit elvárható szakmai gondosság mellett észlelnie kellett volna, illetve amelyről a Megrendelőket nem figyelmeztette. Ha a terv valamely hibája vagy hiányossága a kivitelezés folyamatában válik felismerhetővé, a Kivitelező késedelem nélkül köteles erről a Megrendelőket tájékoztatni, ellenkező esetben ennek következményeit viselni köteles.

**4.** Felek rögzítik, hogy jelen szerződés tárgyát oszthatatlannak tekintik, függetlenül az esetleges teljesítési szakaszoktól, részhatáridőktől.

**5.** Felek rögzítik, hogy Vállalkozó köteles elvégezni a felmerült Többletmunkákat, azonban a Többletmunka ellenértékének megtérítésére nem jogosult. Megrendelők kötelesek azonban megtéríteni a Vállalkozónak a Többletmunkával kapcsolatban felmerült olyan költségét, amely a szerződés megkötésének időpontjában nem volt előrelátható.

**6.** Felek rögzítik, hogy Vállalkozó köteles elvégezni az utólag megrendelt, különösen tervmódosítás miatt szükségessé váló munkát is, ha annak elvégzése nem teszi feladatát aránytalanul terhesebbé (Pótmunka).

**7.** Pótmunkákra vonatkozóan szerződésmódosításra kerül sor, amennyiben az megfelel a Kbt. 141. § (4) bekezdés b) pontjának.

**8.** A Vállalkozó által kezdeményezett pótmunka megrendelésének és elvégzésének előfeltétele, hogy annak műszaki indokoltságát a Megrendelő által megbízott műszaki ellenőr jóváhagyja.

**V. A SZERZŐDÉS HATÁLYBA LÉPÉSE, A TELJESÍTÉS HATÁRIDEJE, A TELJESÍTÉS ÁTADÁSA-ÁTVÉTELE**

* + - 1. Jelen szerződés az utolsóként aláíró szerződő fél aláírása napján lép hatályba.

**2. A szerződés teljesítési határidői:** A 191/2009. (IX.15.) Korm. rendelet 3. § (2) bekezdés d) pontja szerinti Tervszolgáltatási határidő kapcsán Felek rögzítik, hogy a tendertervek szolgáltatására a Közbeszerzési Eljárás során sor került.

**3. A szerződés szerinti munkaterület átadásának határideje, határnapja:** Megrendelő az építési munkaterületet Vállalkozó részére a szerződés teljesítéséhez alkalmas állapotban, a szerződés hatályba lépésétől számított három munkanapon belül köteles átadni, melynek megtörténtét Felek az elektronikus építési naplóban kötelesek rögzíteni. Megrendelő köteles a munkaterület átadásával egyidejűleg ismertetni Vállalkozóval a munkahely munkavédelmi, tűzrendészeti és vagyonvédelmi sajátosságait. A munkaterület lehatárolása és figyelmeztető táblák elhelyezése Vállalkozó feladata.

**4.** Az elektronikus építési napló megnyitásának határideje, határnapja: a szerződés hatályba lépésétől számított 3 munkanapon belül.

Kötbérterhes teljesítési határidők:

* **1. ütem:** a D-Ny-i épület szárny elkészítése és az erre vonatkozó műszaki átadás-átvételi eljárás lezárása az alábbiak szerint: alagsor+Fszt+I. em. kivitelezése használatba vételre és az oktatási tevékenység folytatására alkalmas állapotra, az építési terület megfelelő lehatárolásával és biztonságos megközelítési útvonalak biztosításával. Az épületszárny második szintjének kivitelezése legalább szerkezetkész állapotig. **Részhatáridő: 2018. 07. 31., mely napra a műszaki átadás-átvételt eredményesen le kell zárnia Vállalkozónak.**
* **2. ütem:** a teljes épület (beleértve az épületen kívüli szerződéses feladatokat is) készre kivitelezése és az erre vonatkozó műszaki átadás-átvételi eljárás megkezdése. **Véghatáridő: 2019. 05. 31., mely napig a műszaki átadás-átvételt meg kell kezdenie Vállalkozónak.**
* A kiviteli tervdokumentáció elkészítésének és Megrendelők részére történő átadásának határideje: a teljesítés ideje alatt folyamatos tervszállítás. Felek rögzítik, hogy a Megrendelők a tervezési munka elvégzését akkor ismerik el teljesítettnek, ha az adott tervdokumentáció megfelel a hatályos jogszabályoknak, korszerű műszaki követelményeknek, kielégíti a gazdaságosság szempontjait mind a létesítmény kivitelezésénél, mind a betervezett berendezések üzemeltetési költségei tekintetében. A szerződésszerű teljesítés elismerése nem érinti a Megrendelők szavatossági jogait.

A műszaki átadás-átvételi eljárás időtartama: 30 nap.

**5.** A jogerős építési engedélyezési dokumentációban és az ajánlati tervekben foglaltak alapján Vállalkozónak kiviteli tervet kell készíteni és annak szükséges hatósági és egyéb érintett ügyfelekkel való egyeztetéseit le kell folytatni, különös tekintettel a közműveket üzemelő szervezetekkel, amelyre őt jogszabály, valamely hatósági előírás vagy a munka jellege kötelezi. A közműegyeztetések jegyzőkönyveit a tervdokumentációhoz csatolni szükséges. A kiviteli tervezéshez szükséges esetleges további tervezési alapadatok beszerzése a tervezési feladat részét képezik.

**6.** Amennyiben alappal feltételezhető a véghatáridő késedelme, úgy Megrendelő jogosult gyakorolni a Ptk. 6: 151. §-a (előzetes szerződésszegés) alapján a késedelemből eredő jogait.

**7.** Felek megállapodnak, hogy Megrendelők erre vonatkozó igénye esetén legfeljebb heti egy alkalommal kooperációs értekezletet tartanak az építési munkaterületen. A kooperációs értekezlet szervezője és időpontjának meghatározója a Megrendelők műszaki ellenőre.

**8.** **A teljesítés dokumentálása (elektronikus építési napló):** Felek a jelen szerződés szerinti építőipari kivitelezési tevékenység végzéséről elektronikus építési naplót vezetnek, amelyre nézve a 191/2009. (IX.15.) Korm. rendelet rendelkezéseit tekintik irányadónak.

**9. A teljesítés átadása-átvétele:** Jelen szerződés keretében megvalósuló építési beruházás építőipari kivitelezési tevékenységének befejezését követően műszaki átadás-átvételi eljárást kell lefolytatni. A műszaki átadás-átvételi eljárás célja annak megállapítása, hogy Felek között létrejött szerződés tárgya szerinti kivitelezési tevékenység a szerződésben és jogszabályban előírtak alapján a kivitelezési dokumentációban meghatározottak szerint maradéktalanul megvalósult, és a teljesítés megfelel az előírt műszaki és a szerződésben vállalt egyéb követelményeknek, jellemzőknek.

Vállalkozó köteles Megrendelőkkel írásban közölni a szerződés teljesítését („Készre jelentés”). Az átadás-átvételi eljárást a Készre jelentés kézhezvételét követő 8 napon belül kell megkezdeni. Az átadás-átvételi eljárásra annak megkezdésétől számított 30 naptári nap áll rendelkezésre. A műszaki átadás-átvételi eljárásról négy példányban jegyzőkönyvet kell készíteni. A jegyzőkönyv egy-egy példánya Megrendelőket és Vállalkozót illeti, illetve egy példány az elektronikus építési napló mellékletét képezi.

A jegyzőkönyv tartalmazza mindazokat a tényeket, amelyek jogvita esetén jelentősek lehetnek, így különösen:

a) az eljárás kezdetének és befejezésének időpontját;

b) a műszaki átadás-átvételi eljárásban résztvevők nevét, megnevezését, részvételi minőségét;

c) Megrendelők által érvényesíteni kívánt szavatossági igényeket;

d) Megrendelők észrevételeit;

e) a műszaki átadás-átvételi eljárás során felfedezett mennyiségi és minőségi hibákat, hiányokat, hiányosságok megnevezését (jelentősebb tételszám esetén - az átadás-átvételi jegyzőkönyv mellékletét képező - külön hiánypótlási jegyzőkönyv vagy hibajegyzék, hiányjegyzék is készíthető);

f) a hibás munkarészekre eső költségvetési összegeket;

g) a jogszabályban előírt nyilatkozatokat;

h) Megrendelők döntését arról, hogy átveszik-e az építményt;

i) Megrendelők döntését arról, hogy igényt tartanak-e a hibák kijavítására vagy árengedményt kér, és

j) a résztvevők aláírását.

Ha Megrendelők a hibák, hiányok, hiányosságok kijavítását kérik, a műszaki átadás-átvételi jegyzőkönyvnek tartalmaznia kell a kijavítás határidejét, valamint a kijavításért és az átvételért felelős személy megnevezését. Ha hiánypótlási jegyzőkönyv vagy hibajegyzék, hiányjegyzék is készült, akkor azt a Vállalkozónak alá kell írnia.

A Vállalkozó felelős műszaki vezetője a mennyiségi és minőségi hibák, hiányosságok kijavítását követően átadja a szerződésben vállalt és elvégzett tevékenységet tartalmazó teljesítési összesítőt az építési műszaki ellenőrnek.

Az építési műszaki ellenőr az ellenőrzést követően teljesítésigazolást állít ki az elvégzett építőipari kivitelezési tevékenységről, annak mértékéről, mennyiségéről és minőségéről, a vállalkozói készültségjelentés figyelembevételével, és ez alapján javaslatot tesz a vállalkozói számla kiállításának tartalmára.

Megrendelők a birtokbaadási eljárást megelőzően a teljesítésigazolás alapján kiállított számla ellenértékét fizetik ki a Vállalkozónak.

Megrendelők a munkák átvételét mindaddig megtagadhatják, amíg bármely, a rendeltetésszerű használatot befolyásoló hiba, vagy hiány áll fenn. Nem tekinthető rendeltetésszerű használatra alkalmasnak a teljesítés, ha több kisebb jelentőségű hiba javítása a szerződés tárgyának zavartalan használatát akadályozza, vagy a hibák megszüntetése során a szerződés tárgyának használata balesetveszéllyel járna.

**10.** Felek rögzítik, hogy az átvétel során a szerződésszerű teljesítéshez nélkülözhetetlen a Közbeszerzési Eljárás során értékelési részszempontként meghatározott vállalások, tulajdonságok teljesítése. Az értékelési részszempontok körében vállaltak teljesülésének hiánya tehát polgári jogi értelemben véve nem jelentéktelen hiba, így az ajánlatban vállaltak teljesülésének elmaradása okán Megrendelők a Ptk. 6:159. § (2) bekezdése szerinti valamennyi kellékszavatossági jogot gyakorolhatják.

**11.** Felek megállapodnak abban, hogy a jelen szerződés alapján a Vállalkozó által készítendő, szerzői jogi védelem alatt álló alkotások (így különösen a kiviteli tervdokumentáció) vonatkozásában a Megrendelők a részükre történő átadással teljes, átruházható, és korlátozásmentes (térben, időben, felhasználási módban) felhasználási jogot szereznek. A felhasználási jog ellenértékét a vállalkozói díj tartalmazza. Felek megállapodnak abban, hogy a Megrendelők a rendelkezés jogukat jelen szerződéssel kikötik, így Vállalkozó a szellemi alkotást csak saját belső tevékenységéhez használhatja fel, nyilvánosságra nem hozhatja, harmadik személlyel nem közölheti; ilyen esetben a szellemi alkotással Megrendelők szabadon rendelkeznek. Felek rögzítik, hogy a Megrendelő által átadott terveket, adott esetben egyéb a szerzői jog által védett dokumentumokat Vállalkozó kizárólag csak a jelen szerződés teljesítéséhez használhatja fel, egyebekben azon semmiféle felhasználási jogot nem szerez. Ennek megsértéséből eredő valamennyi hátrányos jogkövetkezmény a Vállalkozót terheli. A jelen szerződés körében történő fentiek szerinti felhasználás után Vállalkozónak a Megrendelők felé nem kell ellenértéket megfizetnie.

**VI. MEGRENDELŐ JOGAI ÉS KÖTELEZETTSÉGEI**

**1.** A Megrendelők jogosultak:

* Más vállalkozóval elvégeztetni a kifogásolt vagy hiányolt munkákat a Vállalkozó költségére - akár a Vállalkozó ajánlati áránál magasabb áron is -, ha felszólítására a Vállalkozó a kifogásolt, vagy hiányolt munkákat nem javítja ki, illetve nem pótolja, a Vállalkozó garanciális felelősségvállalásának megtartásával.
* Vállalkozónak a jelen szerződésben vállalt feladatai ellátásával kapcsolatos tevékenységét önállóan vagy megbízólevéllel ellátott képviselője révén ellenőrizni olyan módon, hogy a Vállalkozó teljesítését a Megrendelő ez irányú tevékenysége ne akadályozza.
* A jelen szerződés szerinti pótmunkát más vállalkozóval elvégeztetni, figyelemmel a Kbt. rendelkezéseire.

**2.** A jelen Szerződésből eredő valamennyi megrendelői jog gyakorlására az Egyházmegyei Katolikus Iskolák Főhatósága Megrendelő jogosult mindkét Megrendelő nevében.

**3.** Megrendelők kötelesek:

* Vállalkozó részére a kivitelezéshez szükséges munkaterületet munkavégzésre alkalmas állapotban a jelen szerződésben meghatározott határidőben rendelkezésre bocsátani.
* Vállalkozó részére a szerződés szerinti díjakat megfizetni.
* Az elektronikus építési napló adatai alapján a saját maga vagy a nevében eljáró személy (szervezet) révén ellenőrizni, hogy a szerződés teljesítése során a Vállalkozó teljesítésében kizárólag a Kbt. 138. § (2) és (3) bekezdéseiben foglaltaknak megfelelő alvállalkozó vesz részt, és az alvállalkozói teljesítés aránya nem haladja meg a Kbt. 138. § (1) és (5) bekezdéseiben meghatározott mértéket.

A fenti kötelezettségek Megrendelőket Vállalkozó felé egyetemlegesen terhelik.

**4.** A Megrendelők építési műszaki ellenőrei:

Csíky és Társa Beruházás-szervező Kkt (2081 Piliscsaba Klotildliget, Fényesliget sétány 2.)

Építész műszaki ellenőr: Vig Zoltán

Épületgépész műszaki ellenőr: Szattelberg György

Elektromos műszaki ellenőr: Katona Gyula

**5. Az eltakart munkarészek vizsgálata**: Vállalkozó semmilyen eltakarást nem végezhet a szerződésben előírt ellenőrzés, vizsgálat és a Megrendelők, illetve műszaki ellenőre előzetes jóváhagyása előtt. Vállalkozó az eltakarandó munkarészeket köteles 3 (három) munkanappal az eltakarás előtt a Megrendelőknek, illetve műszaki ellenőrének bejelenteni és az eltakarandó munkarészeket próbavizsgálat és ellenőrzés céljából a Megrendelő, illetve a műszaki ellenőre részére láthatóvá és hozzáférhetővé tenni. Amennyiben a Vállalkozó ezen kötelezettségét elmulasztja, úgy a munkarészek láthatóvá tételének és a feltárás előtti állapot visszaállításának költségeit a Vállalkozó köteles viselni.

**VII. VÁLLALKOZÓ JOGAI ÉS KÖTELEZETTSÉGEI**

**1. Vállalkozó akadályközlési kötelezettsége:** Vállalkozó köteles a műszaki ellenőrt az ok feltüntetésével, és a várható késedelem megjelölésével minden olyan körülményről haladéktalanul értesíteni, amely a szerződés tárgya szerinti tevékenység eredményességét, vagy határidőre való elvégzését veszélyezteti (a továbbiakban: „**akadályközlő levél**”). Az akadályközlő levél a szerződés szerinti teljesítési határidőt nem módosítja, a Megrendelőknek a késedelmes teljesítésből eredő törvényes és szerződésen alapuló jogait nem érinti. A haladéktalan értesítés elmulasztásából eredő kárért a Vállalkozó felelős, utólagosan nem hivatkozhat ebbéli tájékoztatási kötelezettsége megsértésére előnyök szerzése céljából, kötelezettsége, felelőssége kimentése érdekében.

**2. Alvállalkozók bejelentése:** A Kbt. 138. § (3) bekezdésének megfelelően Vállalkozó a szerződéskötés időpontjában köteles Megrendelő felé valamennyi olyan alvállalkozót bejelenteni, amely részt vesz a szerződés teljesítésében, és - ha a megelőző Közbeszerzési Eljárásban az adott alvállalkozót még nem nevezte meg - a bejelentéssel együtt nyilatkozni, vagy az érintett alvállalkozó nyilatkozatát benyújtani arról is, hogy az általa igénybe venni kívánt alvállalkozó nem áll kizáró okok hatálya alatt. Nyilatkoznia kell továbbá az alvállalkozók tervezett bevonási arányáról is. Vállalkozó a szerződés teljesítésének időtartama alatt köteles a Megrendelőnek minden további, a teljesítésbe bevonni kívánt alvállalkozót előzetesen bejelenteni, és a bejelentéssel együtt nyilatkozni a tervezett bevonási arányról, továbbá arról, hogy az általa igénybe venni kívánt alvállalkozó nem áll kizáró okok hatálya alatt, vagy arról az érintett alvállalkozó nyilatkozatát benyújtani.

Amennyiben a nyilatkozat tartalma (bármilyen tekintetben) változik, azt a szerződő köteles aktualizálni, és a módosított nyilatkozatot Megrendelők részére haladéktalanul megküldeni. A nyilatkozattétel elmaradása (beleértve annak aktualizálását) a Vállalkozónak felróható szerződésszegésnek minősül.

Vállalkozó az általa igénybe vett alvállalkozókért, teljesítési segédekért úgy felel, mintha az adott teljesítést saját maga végezte volna. A szerződés teljesítésében részt vevőkre értelemszerűen irányadó a Kbt. 138-139. §-a.

**3. Előteljesítés:** Felek rögzítik, hogy a Vállalkozó a szerződésben rögzített teljesítési rész- és véghatáridőkhöz képest előteljesítésre jogosult.

A Vállalkozó felelős műszaki vezetője: [...]*\*szerződéskötéskor kitöltendő*

**4. Építési hulladék elszállítására kötelezett:** Az építőipari kivitelezés során keletkező hulladékok – engedéllyel rendelkező kezelőhöz történő – elszállítására a Vállalkozó köteles (külön díjazás nélkül).

**5.** Vállalkozó az építőipari kivitelezési tevékenységről szóló 191/2009. (IX.15.) Korm. rendelet alapján végzi a kivitelezést, annak megkezdésekor elektronikus építési naplót nyit, mely tartalmazza a munka adatait és a kivitelezés menetére vonatkozó, vagy az elszámoláshoz szükséges tényeket, változásokat. Az elektronikus építési napló vezetése naponta és folyamatosan kell, hogy történjen egészen az építés befejezéséig. Vállalkozó köteles az elektronikus építési naplót az illetékes személyek – Megrendelők és megbízott műszaki ellenőrük, valamint a tervezők - számára elérhetővé tenni.

**6.** Megrendelő felhívja Vállalkozó figyelmét hogy az elektronikus építési naplót a 191/2009.(IX.15.) Korm. rendelet V. fejezetének megfelelően, a kivitelezés megkezdésének napján hatályban lévő rendelkezéseinek megfelelően kell vezetni.

**7.** Megrendelők a szakági műszaki ellenőrök adatait az elektronikus építési napló megnyitásakor közlik Vállalkozóval.

**8.** A szerződés alapján Vállalkozó felel a kivitelezés időszaka alatt egészen a műszaki átadás-átvétel lezárásáig a munkavédelmi, környezetvédelmi és őrzésvédelmi szabályok betartásáért, gondoskodik továbbá a munkahely elkerítéséről és a szükséges figyelmeztető jelzések elhelyezéséről. A munkaterület lehatárolása és figyelmeztető táblák elhelyezése Vállalkozó feladata. A munkaterület átvételétől a műszaki átadás-átvétel lezárásáig Vállalkozó felelősséggel tartozik a munkaterületen végzett tevékenységéért, beleértve a munkagépek, eszközök, berendezések és anyagok tárolását és őrzését, az élet- és vagyonbiztonságot. Vállalkozó felelőssége kiterjed alvállalkozóira és szállítóira is. Kültéri növényzetet és a kivitelezéssel nem érintett építményeket a munkaterület átadás- átvétel előtti állapotnak megfelelően a kivitelezés során meg kell óvni, kivitelezés során okozott károkat a Vállalkozó az eredeti állapotnak megfelelően helyreállítja. A munkaterület állapotának rögzítése átvételkor a Vállalkozó feladata.

**9**. A műszaki tervekben előirányzott anyagok, szerkezetek teljesítést akadályozó hiánya, vagy Megrendelők változtatási szándéka esetén az ezeket helyettesítő anyagok és szerkezetek beépítéséről és az esetleges vállalkozói díjkülönbözetről Felek külön írásos megállapodása szükséges figyelemmel az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet 28. §-ában foglaltakra. Vállalkozó köteles minden felhasznált anyagról és szerkezetről a gyártó és forgalmazó vállalatoktól a minőségi tanúsítványt beszerezni és azokat az E-naplóhoz csatolni. Nem magyarországi anyag és szerkezet felhasználása esetén a Vállalkozó tartozik a nemzeti szabvány szerinti minőséget saját költségén bizonyítani. Vállalkozó kötelessége szükség esetén az importengedélyek beszerzése, a biztonságtechnikai, munkavédelmi, tűzvédelmi és hivatalos minőségi vizsgálatok elvégeztetése, a termék minősítése. Beépítésre csak Magyarországon minősített, érvényes szabványoknak és az ajánlatban meghatározott műszaki feltételeknek megfelelő, kifogástalan anyagok és termékek használhatók.

**10.** A belső és külső esztétikai megjelenést biztosító anyagok, szerkezetek (aljzat-, és oldalfal burkolatok, belső ajtók, infokommunikációs eszközök, homlokzatok, tervekben szereplő, de attól eltérő típusú berendezések, szerelvények) megrendelése előtt Vállalkozó egyeztetést kezdeményez a Megrendelőkkel, az anyagok megrendelését csak jóváhagyást követően teheti meg a gyártó felé.

**11.** A munka minőségének meghatározására a szerződéskötés időpontjában kötelezően alkalmazandó nemzeti szabványok, az ágazati műszaki szabályzatok és a vonatkozó műszaki irányelvek előírásai szolgálnak.

**12.** A Megrendelőnek jogában áll az egyes szerkezetekről illetve az építőanyagokról független szakértőkkel minőségellenőrző vizsgálatot készíttetni. Amennyiben a szakértői vélemény az előírttól, ill. a tervben meghatározottól való eltérést mutat ki, úgy a vizsgálat és a helyreállítás költsége a Vállalkozót terheli, illetve ha ez lehetetlen, a Megrendelők kártérítést kérhetnek.

**13.** A kivitelezéshez szükséges víz és elektromos csatlakozás lehetőségét a Megrendelők biztosítják, azonban a fogyasztás költségeit a Vállalkozó fizeti, melyet a Megrendelők számára megtérít.

**14.** Az ingatlan nyilvántartáshoz szükséges geodéziai beméréseket a Vállalkozó elvégzi.

**15.** Az építmények megvalósításához feltétlenül szükséges, esetlegesen nem jelzett közművek kiváltásában történő közreműködés, a kiváltáshoz tartozó gépi illetve kézi földmunka elvégzése a Vállalkozó feladata.

**16.** Vállalkozó köteles közreműködni a használatbavételi eljárásban.

**17.** Megrendelők kifejezetten kikötik, hogy a D-Ny-i épületszárnyban az I. ütem átadását követően munka csak akkor végezhető, amikor az épületben nem folyik oktatási tevékenység.

**18. Értékelési részszempontok szerinti vállalások**

Vállalkozó a közbeszerzési eljárás során az ajánlatában Kbt. 76. §-a szerinti értékelési részszempontok tekintetében a szerződés teljesítésével összefüggésben az alábbiakat vállalta:

Az M2) alkalmasság tekintetében bemutatott M2) a) MV-É szakember, az M2) b) MV-ÉG szakember és M2) c) MV-ÉV szakember névjegyzékbe vételhez szükséges kötelezően előírt gyakorlati időn felüli többlet szakmai tapasztalatainak összege (hónap): **[…]***\*szerződéskötéskor kitöltendő* hónap.

1.

Szakember neve: ………………………………..

Kamarai azonosító száma: ………….

2.

Szakember neve: ………………………………..

Kamarai azonosító száma: ………….

3.

Szakember neve: ………………………………..

Kamarai azonosító száma: ………….

**VIII. MŰSZAKI ÁTADÁS - ÁTVÉTEL**

**1.** A kivitelezés, valamint az adott teljesítési ütem befejezésekor Vállalkozó műszaki átadás-átvételi eljárást kezdeményez, melyről Megrendelőt a kitűzött időpont előtt 5 munkanappal köteles értesíteni. Az eljárás során a Megrendelő az átadás-átvételi jegyzőkönyvben tett nyilatkozatával igazolja a szerződésben foglaltaknak megfelelő teljesítést.

**2.** A műszaki átadás-átvétel feltétele a hiánymentes, rendeltetésszerű használatra alkalmas létesítmény elkészítése. A műszaki teljesítés a műszaki átadás-átvétel sikeres lezárásával, a szerződés teljesítése a használatbavétel feltételeinek biztosításával, a birtokbaadási eljárás hiánytalan lefolytatásával zárul. Megrendelők kötelezettsége az eljáráson való megjelenés, és a hiánytalanul, kifogástalan minőségben, használatba vételre és üzemeltetésre alkalmas állapotban elkészült létesítmények átvétele. Az átvételt Megrendelők csak olyan hiányosságok esetén tagadhatják meg, melyek a létesítmény rendeltetésszerű használatát akadályozzák.

**3.** Vállalkozónak 3 munkanappal a műszaki átadás-átvételi eljárás megkezdése előtt a Megrendelők részére szolgáltatnia kell a létesítmény átadási dokumentációját 2 példány papír alapú dokumentálásban és 2 példány CD, benne a megvalósulási tervet a beépített anyagok, szerkezetek műbizonylatait, a minőségi tanúsítványait, (305/2011/EU rendelet szerint) szabványossági nyilatkozatokat, valamint a felelős kivitelezői (műszaki vezetői) nyilatkozatokat melyekben rögzítésre kerül, hogy Vállalkozó a munkát a kiviteli tervek és a szerződésben foglaltak szerint teljesítette.

**5.** Az építmény műszaki átadás-átvételét, a hibák, hiányok és hiányosságok kijavítását, pótlását és a szerződésben megállapított ellenérték kézhezvételét követően - a szerződés teljesítéseként - a Vállalkozó a Megrendelő birtokába adja az építményt, építményrészt, és az építési-bontási hulladék tárolására, elszállítására vonatkozó, a 191/2009.(IX.15.) Korm. rend. melléklete szerinti kitöltött hulladék-nyilvántartó lapot. A kivitelezés során keletkezett hulladék jogszabálynak illetve környezetvédelmi előírásoknak megfelelő elszállítására vagy elszállíttatására a Vállalkozó kötelezettséget vállal.

**6.** A birtokbaadás során a Vállalkozó a Megrendelőknek átadja az őket megillető elektronikus építési naplópéldányt, az elektronikus építési napló összes mellékletét, a megvalósítási dokumentációt és a jótállási dokumentumokat, így különösen: üzemeltetési, használati és karbantartási utasítást.

**IX. A VÁLLALKOZÓI DÍJ**

**1. A díj jellege, mértéke**: A Kivitelező a díjat a Közbeszerzési Eljárás során kiadott árazatlan költségvetés alapul vételével határozta meg. Felek rögzítik, hogy a költségvetést nem lehet a szerződés tárgyát képező munkák körének szűkítéseként értelmezni. A Kivitelező kijelenti, hogy a díj magában foglalja a 191/2009. (IX.15.) Korm. rendelet 3. § (5) bekezdése szerinti árelemeket.

**2.** A hibátlan, hiánytalan teljesítés ellenértékét képező vállalkozói díj teljes összege: **[…]***\*szerződéskötéskor kitöltendő* **Ft + ÁFA**, melyből a Tervezés munkadíja **[…]***\*szerződéskötéskor kitöltendő* **Ft + ÁFA**, a Tervezés szerzői jogának ellenértéke (nettó Ft) **[…]***\*szerződéskötéskor kitöltendő* Ft + ÁFA, a Kivitelezés díja **[…]***\*szerződéskötéskor kitöltendő* **Ft + ÁFA**. Az ÁFA fizetése a hatályos jogszabályi rendelkezések szerint történik.

**3.** A Tervezés munkadíja kapcsán Felek az alábbiakban állapodnak meg.

A díj fix átalánydíj.

A tervezés munkadíja a tervezési feladat Vállalkozó általi teljesítéséből eredő kötelezettségek teljesítésével kapcsolatban felmerülő valamennyi költséget, készkiadást magában foglalja, beleértve az engedélyezéshez szükséges egyéb dokumentációk előállításának költségét is.

A tervezés munkadíja tartalmazza a tervezési feladat megvalósításához esetlegesen szükséges jogerős hatósági engedélyek megszerzéséhez szükséges munkavégzés ellenértékét is.

A tervezés munkadíja tartalmazza az esetlegesen felmerülő hatósági engedélyezési- és minden egyéb kapcsolódó eljárás díját, illetékét.

**4.** A Tervezés szerzői jogának ellenértéke kapcsán Felek az alábbiakban állapodnak meg.

Megrendelők a rendelkezési jogukat kikötik, ezért a szerződéssel kapcsolatban rendelkezésükre bocsátott, jogi oltalomban részesíthető bármely szellemi alkotás tekintetében azzal a továbbiakban szabadon rendelkeznek, az adott munkarész ellenértékének megfizetését követően.

Megrendelők a szellemi alkotást nem csak saját belső tevékenységükhöz, illetve nem csak saját üzemi tevékenysége körében használhatják fel, hanem nyilvánosságra hozhatják, harmadik személlyel közölheti, harmadik személynek át, illetőleg tovább adhatják, a mű (mű részlet), mint előzmény terv az egymásra épülő tervfázisokban szabadon felhasználható.

A szerzői jogról szóló 1999. évi LXXVI. törvény 9. § (6) bekezdése és V. fejezete alapján Megrendelők a szerződés teljesítése során keletkezett, szerzői jogi védelem alá eső valamennyi alkotással kapcsolatban határozatlan idejű, korlátlan és kizárólagos felhasználási jogot szereznek valamennyi átruházható szerzői jog vonatkozásában, továbbá Megrendelők a mű felhasználására harmadik személynek további engedélyt adhatnak.

A felhasználási engedély kiterjed különösen:

* a mű átdolgozására, és az átdolgozhatóság jogának harmadik személyre történő átruházhatóságára (átdolgoztatás),
* a mű többszörözésére, amely magában foglalja a mű kép- vagy hangfelvételen rögzítését, illetve számítógéppel vagy elektronikus adathordozóra való másolását is, valamint az előzőekben felsorolt jogosítványokat is magában foglaló többszörözés jogának harmadik személy részére történő átengedésére.

Az átdolgozás, illetőleg átdolgoztatás joga magában foglalja különösen a mű (mű részlet) bármilyen módosítását, megváltoztatását, át-, illetve tovább tervezését, új tervdokumentációba való beépítését, beszerkesztését, betervezését.

Vállalkozó csak Megrendelők előzetes írásbeli hozzájárulásával adhatja tovább a dokumentáció bármely munkarészét harmadik félnek vagy adhat nyilatkozatot a szerződés alapján nyújtott szolgáltatásról. A felhasználási jog átruházásának díját a szerzői jog ellenértéke tartalmazza.

**5.** A Megrendelők nyilatkoznak, hogy a szerződés hatályba lépésekor a fentiek szerinti vállalkozói díj ellenértékének fedezetével rendelkeznek.

**6.** Vállalkozó képviselője – figyelemmel az államháztartásról szóló 2011. évi CXCV. törvény 41.§ (6) bekezdésében és az államháztartásról szóló törvény végrehajtásáról szóló 368/2011. (XII. 31.) Korm. rendelet 50. § (1a) bekezdésében foglaltakra – nyilatkozik, hogy Vállalkozó a nemzeti vagyonról szóló 2011. évi CXCVI. törvény 3. § (1) bekezdésének 1. pontja alapján átlátható szervezetnek minősül. Vállalja, hogy a jelen nyilatkozatban foglaltak változása esetén haladéktalanul értesíti Megrendelőket. Tudomásul veszi, hogy valótlan tartalmú nyilatkozat alapján kötött visszterhes szerződést Megrendelők felmondhatják, vagy – ha a szerződés teljesítésére még nem került sor – a szerződéstől elállhatnak.

**7.** Vállalkozó a közbeszerzési eljárás során az árazatlan költségvetést a rendelkezésére álló tervekkel összevetette, a tervek alapján tételesen ellenőrizte, ennek megfelelően a tervek megvalósításához szükséges tételekre vonatkozóan akkor sem élhet követeléssel, ha valamely tétel a költségvetésben nem, vagy nem pontosan szerepelt.

Vállalkozó a Ptk. 6:245. § (1) bekezdés alapján csak a többletmunkával kapcsolatban felmerült olyan költségének megtérítését kérheti, amely a szerződés megkötésének időpontjában nem volt előrelátható.

**X. AZ ELŐLEG**

**Kbt. szerinti előleg:** a Vállalkozó a Kbt. 135. § (8) bekezdése szerinti esetben előleg kifizetését kérheti.

Megrendelő a munka megkezdéséhez a Vállalkozó erre irányuló igénye esetén a Kbt. 135. § (8) bekezdése és a 322/2015. (X. 30.) Korm. rendelet 30. § (2) bekezdése szerint az áfa nélkül számított vállalkozói díj 5%-ának megfelelő összegben előleget biztosít. Az előleg igénylése nem kötelező. Az előleget a szerződés hatályba lépését követően igényelheti a Vállalkozó, előleg bekérő dokumentum benyújtásával. Az előlegszámla benyújtására - amennyiben a nyertes ajánlattevő előlegre tart igényt - a szerződéskötést követően kerülhet sor, kifizetése az építési munkaterület átadását követő 15 napon belül történik.

Az előleg fizetése esetén a 322/2015. (X.30.) Korm. rendelet 30. § (1) bekezdése irányadó.

**XI. AZ ELŐLEGGEL TÖRTÉNŐ ELSZÁMOLÁS**

Felek megállapodnak abban, hogy a Megrendelők által fizetett előleg elszámolására a végszámlában kerül sor.

**XII. AZ ELSZÁMOLÁS FORMÁJA, A FIZETÉS MÓDJA, HATÁRIDEJE**

**1.** Amennyiben a Vállalkozó alvállalkozót [Kbt. 3. § 2. pont] nem vesz igénybe, a fizetés az alábbiak szerint alakul: Megrendelők a díjról kiállított számla ellenértékét a Ptk. 6:130. § (1)-(2) bekezdéseiben foglaltak szerint, illetőleg az adózás rendjéről szóló 2003. évi XCII. törvény 36/A. §-a szerint átutalással egyenlítik ki. A számla fizetési határideje 30 nap. Amennyiben a Vállalkozó alvállalkozót [Kbt. 3. § 2. pont] vesz igénybe,- a Ptk. 6:130. § (1)-(2) bekezdéseitől eltérően – a díj kifizetése a 322/2015. (X.30.) Kormányrendelet 32/A. § rendelkezésében foglaltak szerint alakul. A szerződésnek részét képezik a Kbt. 135. § (10) bekezdésében hivatkozott szabályok, továbbá a 322/2015. (X.30.) Korm. rendelet 31. §-a.

**2.** Fizetési késedelem esetén Megrendelők a Ptk. 6:155. § (1) bekezdésében foglalt késedelmi kamat és a 2016. évi IX. törvényben meghatározott költségátalány megfizetésére kötelesek. Részszámla késedelmes fizetése esetén, amennyiben a késedelem meghaladja a 60 napot, Vállalkozó a teljesítését felfüggesztheti Megrendelők fizetési teljesítéséig, és ez esetben a teljesítési határidő a felfüggesztés időtartalmával meghosszabbodik.

**3.** A Kbt. 136. § (1) bekezdés a) pontjának eleget téve Felek megállapodnak, hogy Vállalkozó a szerződés teljesítése során nem fizethet ki, illetve számolhat el a szerződés teljesítésével összefüggésben olyan költségeket, melyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és melyek a Vállalkozó adóköteles jövedelmének csökkentésére alkalmasak.

**XIII. RÉSZSZÁMLÁZÁS**

**1.** A Megrendelők által teljesítésigazolással elismerten elvégzett teljesítés ellenértékét jogosult a Vállalkozó számlázni. A szabályszerűen benyújtott számla kiegyenlítése a Kbt. 135. §-ban és az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendeletben foglaltak szerint történik.

**Részszámlázás ütemezése:**

Megrendelő **hat részszámla** (ideértve a végszámlát is) benyújtásának lehetőségét biztosítja **az alábbi ütemezés szerint:**

|  |  |
| --- | --- |
| **Részszámlázási ütem** | **Számlázható vállalkozói díj (a teljes nettó vállalkozói díj %-ára vetítve)** |
| Előleg: | 5% |
| 1. fizetési ütem (a szerződéses érték 15 %-át elérő, megvalósult teljesítés esetén) | 15 % |
| 2. fizetési ütem (a szerződéses érték 30 %-át elérő megvalósult teljesítés esetén): | 15 % |
| 3. fizetési ütem (a szerződéses érték 40 %-át elérő megvalósult teljesítés esetén): | 10% |
| 4. fizetési ütem (a szerződéses érték 50 %-át elérő megvalósult teljesítés esetén): | 10 % |
| 5. fizetési ütem (a szerződéses érték 75 %-át elérő megvalósult teljesítés esetén): | 25 % |
| 6. fizetési - végszámlázási - ütem (a szerződéses érték 100%-át elérő megvalósult teljesítés esetén): | 20 % (előleg értékével csökkentve) |

A részszámlák összege Megrendelők által teljesítésigazolással elismert szerződés szerinti teljesítés mértékének megfelelően kerül meghatározásra, úgy, hogy a részszámla szerinti nettó ellenszolgáltatás a szerződés megvalósult értékét neme haladhatja meg. A végszámla benyújtásának feltétele a sikeres műszaki átadás-átvétel, a megvalósulási és átadási dokumentáció és annak összes melléklete szolgáltatása, és ennek a teljesítésigazolásban való elismerése.

**2.** Felek rögzítik és tudomásul veszik, hogy a Vállalkozó által benyújtott számla Megrendelők részéről történő teljesítésének a feltétele, hogy a benyújtás időpontjában nem állhat fenn lejárt, meg nem fizetett helyi adó tartozása. Vállalkozó hozzájárul, hogy a Megrendelők a kifizetés teljesítését megelőzően a helyi adó hátralékra vonatkozó információt kérjenek le Veresegyház Város Önkormányzat Adóirodája nyilvántartásából. Amennyiben az Adóiroda nyilvántartása szerint Vállalkozó részéről lejárt, meg nem fizetett tartozás áll fenn, Vállalkozó kötelezettséget vállal arra, hogy a meg nem fizetett tartozást 5 napon belül átutalással teljesíti Veresegyház Város Adóirodájának az esedékes hátralék szerinti számlaszámára.

**3.** Valamennyi számlát az Egyházmegyei Katolikus Iskolák Főhatósága Megrendelő nevére a 2600 Vác, Migazzi Kristóf tér 1. címre kell benyújtani.

**4.** Megrendelők előteljesítést elfogadnak, azonban tekintettel a forrásbiztosítás ütemezésére, Vállalkozó az alábbi határidőkig legfeljebb az alábbi összegben nyújthat be számlát:

|  |  |
| --- | --- |
| **határidő** | **a bruttó vállalkozói díj határidőig összesen kiszámlázható összeg korlátja** |
| **2018.03.30** | legfeljebb bruttó 600 000 ezer Ft |
| **2018.09.30** | legfeljebb bruttó 1 047 000 ezer Ft |
| **2019.03.30** | legfeljebb bruttó   1 359 000 ezer Ft |
| **2019.06.30** | legfeljebb bruttó  1 900 000 ezer Ft |

**XIV. FELELŐSSÉGBIZTOSÍTÁS**

**1.** Vállalkozó a 322/2015. (X.30.) Korm. rendelet 26. §-a alapján köteles legkésőbb a szerződéskötés időpontjára CAR-rendszerű (összkockázati) építés-szerelési felelősségbiztosítási szerződést kötni vagy meglévő felelősségbiztosítását kiterjeszteni a Megrendelő által a Közbeszerzési Eljárás során előírt mértékű és terjedelmű felelősségbiztosításra.

**2.** A Közbeszerzési Eljárás során előírt felelősségbiztosítás mértéke, terjedelme: legalább 100.000.000,- Ft/kár, és 200.000.000,- Ft/év.

**3.** Vállalkozó kötelezettsége, hogy a szerződés teljes időtartama alatt rendelkezzen a felelősségbiztosítással.

**4.** Vállalkozó haladéktalanul, de legkésőbb a szerződéskötéstől számított 2 munkanapon belül köteles Megrendelő részére bemutatni a felelősségbiztosítási szerződés eredeti példányát, egy másolati példányát pedig köteles átadni Megrendelő részére.

**5.** Ennek elmaradása esetén Megrendelők a Vállalkozót póthatáridővel felhívják a szerződésszegés megszüntetésére. A póthatáridő eredménytelen elteltét követően Megrendelők jogosultak a szerződéstől elállni.

**XV. A SZERZŐDÉSt biztosító mellékkötelezettségek**

**1. Késedelmi kötbér:** nyertes ajánlattevő késedelmi kötbér megfizetésére köteles, ha a szerződésben rögzített (a műszaki átadás-átvételi eljárás megkezdésére/lezárására előírt) teljesítési (rész)határidőt olyan okból, amiért felelős (Ptk. 6:186.§) elmulasztja. A késedelmi kötbér mértéke a késedelem napjától számított, a nettó vállalkozói díj **[…]***\*szerződéskötéskor kitöltendő* %-ának megfelelő összeg minden megkezdett napra. A 20 napot meghaladó késedelem esetén Megrendelők jogosultak a szerződést azonnali hatállyal felmondani/elállni, mely okán Vállalkozó a meghiúsulási kötbérfizetésre lesz kötelezett.

**2. Meghiúsulási kötbér:** Vállalkozó meghiúsulási kötbér megfizetésére köteles, ha olyan okból, amiért felelős (Ptk. 6:186. §) a szerződésben rögzített teljesítés meghiúsul. A meghiúsulási kötbér alapja a nettó vállalkozói díj. A meghiúsulási kötbér mértéke a kötbéralap 20 %-a, azzal, hogy a meghiúsulási kötbér összegébe a késedelmi kötbér összege beszámítandó.

**3.** Amennyiben Vállalkozó a Megrendelő kötbérigényét kifogásolja, köteles ezt haladéktalanul, írásban megtenni. Felek megállapodnak abban, hogy a Megrendelő jogosult az esedékessé vált, elismert kötbért a még ki nem egyenlített ellenértékből levonni, vagy értesítő levél útján érvényesíteni; valamint amennyiben Megrendelőnek a kötbér mértékét meghaladó kára keletkezik, azt jogosult a Vállalkozó felé továbbhárítani.

**4.** A késedelmi kötbér megfizetése nem mentesíti a Vállalkozót a teljesítés alól.

**XVI. JÓTÁLLÁS**

**1.** Vállalkozó jótállást vállal azért, hogy teljesítése hiba- és hiánymentes, továbbá mennyiségében és minőségében megfelel a szerződésben és a vonatkozó jogszabályokban, szabványokban foglalt előírásoknak.

Vállalkozó a tervek esetleges hibáiért akkor is felelősséggel tartozik, ha a Megrendelők a hibás terveket illetve az adott tervezési feladat teljesítését korábban elfogadták vagy jóváhagyták.

**2. Jótállás időtartama:** A jótállás időtartama a Megrendelő általi teljesítésigazoláson szereplő teljesítési időponttól számítottan: **[…]***\*szerződéskötéskor kitöltendő* hónap.

**3. Jótállás kezdete:** A teljesítésigazolás szerinti teljesítési dátum.

**XVII. TELJESÍTÉSI BIZTOSÍTÉK NYÚJTÁSA**

Vállalkozó a szerződés teljesítésének elmaradásával kapcsolatos igényekre biztosítékot nyújt. A biztosíték mértéke a teljes nettó vállalkozói díj 2%-ának megfelelő összeg. Vállalkozó a biztosítékot legkésőbb a szerződés hatályba lépésekor nyújtja, a szerződés teljesítési véghatáridejének (műszaki átadás-átvételi eljárás sikeres lezárása) napig terjedő időtartamra (futamidő).

Ha a futamidő lejárta előtt Vállalkozó teljesít és a Megrendelők részéről a teljesítés igazolása megtörténik, úgy a biztosíték felszabadításra kerül.

Amennyiben a biztosítéki okirat szövegezése meghatározza a biztosíték időbeli hatályának utolsó napját és a szerződés teljesítése nem történik meg, a nyertes ajánlattevőnek kötelessége a biztosíték folyamatos biztosítása. Felek rögzítik, hogy a teljesítési határidő módosulása, módosítása esetén Vállalkozó köteles a biztosíték meghosszabbítását annak lejárta előtt 15 nappal igazolni Megrendelők részére. A teljesítési biztosíték nyújtására vagy meghosszabbítására megállapított határidő elmulasztása esetén a Megrendelők 3 naptári napos póthatáridőt tűznek, melynek eredménytelen eltelte esetén jogosult a szerződéstől elállni vagy azt felmondani.

A biztosítékot a Vállalkozó - választása szerint - az alábbi biztosítéknyújtási formában nyújtja:

(a) óvadékként, a pénzösszegnek Megrendelők 10700323-48992200-51100005 számú fizetési számlájára történő befizetéssel, átutalással, vagy

(b) bank vagy biztosító által vállalt garanciával, vagy

(c) banki készfizető kezesség biztosításával vagy biztosítási szerződés alapján kiállított - készfizető kezességvállalást tartalmazó - kötelezvénnyel.

A bankgarancia nyilatkozatnak feltétlen és visszavonhatatlan fizetésre vonatkozó kötelezettségvállalást kell tartalmaznia az alapjogviszony vizsgálata nélküli fizetési kötelezettségre, az alábbi minimális tartalommal:

* pontos hivatkozás a jelen szerződésre,
* a biztosíték a Vállalkozó teljesítési kötelezettségei biztosítékául szolgál,
* a Megrendelők, mint Kedvezményezettek/Jogosultak megjelölése,
* a vállalt fizetési összeg,
* a bankgarancia érvényességi ideje,
* nyilatkozat, hogy a bankgarancia feltétel nélküli és visszavonhatatlan,
* nyilatkozat, mely szerint a Kedvezményezett első igénybejelentésére kifogás és vita nélkül a vállalt fizetési összeghatáráig bármilyen összeget, vagy összegeket az igénybejelentéstől számított 5 banki napon belül kifizetnek a Kedvezményezettnek anélkül, hogy a követelés alapját vagy indokát bizonyítania kelljen.

A garancia feltételen jellege azt jelenti, hogy a garantőr fizetési kötelezettsége önmagában a jogosult lehívásának kézhezvételétől függ. A lehívásnak nem kell tartalmaznia a szerződésszegés okát, a lehívásnak nem feltétele a lehívás igénybevételét alátámasztó dokumentum (pl. bírósági ítélet) csatolása. A banki készfizető kezesség és a biztosítási szerződés alapján kiállított – készfizető kezességvállalást tartalmazó – kötelezvénynek a biztosíték jellegéből adódóan ugyancsak tartalmaznia kell a fentieket. A biztosíték kapcsán a Kbt. 134. § (8) bekezdése irányadó.

**XVIII. A SZERZŐDÉS HIBÁS TELJESÍTÉSÉVEL KAPCSOLATOS IGÉNYEK BIZTOSÍTÉKA**

Vállalkozó a szerződés hibás teljesítésével összefüggő, valamint a jótállási és szavatossági kötelezettségei teljesítésének biztosítékaként jótállási biztosítékot nyújt a Megrendelők részére. A biztosíték mértéke a teljes nettó vállalkozói díj 1%-ának megfelelő összeg. Vállalkozó a biztosítékot a teljesítés időpontjában (teljesítésigazolás) bocsátja rendelkezésre a jótállási idő lejártáig (futamidő).

A biztosíték nyújtására megállapított határidő elmulasztása esetén a Megrendelők 3 naptári napos póthatáridőt tűznek, melynek eredménytelen eltelte esetén jogosultak a teljesítési biztosítékból biztosítékigényüket kielégíteni, azt lehívni.

A biztosítékot a Vállalkozó - választása szerint - az alábbi biztosítéknyújtási formában nyújtja:

(a) óvadékként, a pénzösszegnek Megrendelő 10700323-48992200-51100005 számú fizetési számlájára történő befizetéssel, átutalással, vagy

(b) bank vagy biztosító által vállalt garanciával, vagy

(c) banki készfizető kezesség biztosításával vagy biztosítási szerződés alapján kiállított - készfizető kezességvállalást tartalmazó - kötelezvénnyel.

(d) A hibás teljesítéssel kapcsolatos igények teljesítésére kikötött biztosíték vonatkozásában Megrendelők lehetővé teszik, hogy a biztosíték a (rész)teljesítésért járó ellenértékből – a biztosíték összegének 100 %-a erejéig – visszatartás útján kerüljön biztosításra, amelyre az óvadék szabályait kell megfelelően alkalmazni.

A bankgarancia nyilatkozatnak az alább rögzítettek szerint feltétlen és visszavonhatatlan fizetésre vonatkozó kötelezettségvállalást kell tartalmaznia az alábbi minimális tartalommal:

* pontos hivatkozás a jelen szerződésre,
* a biztosíték a szerződés hibás teljesítésével kapcsolatos igények biztosítékául szolgál,
* a Megrendelők, mint Kedvezményezettek/Jogosultak megjelölése,
* a vállalt fizetési összeg,
* a bankgarancia érvényességi ideje,
* nyilatkozat, hogy a bankgarancia feltétel nélküli és visszavonhatatlan,
* nyilatkozat, mely szerint a Kedvezményezett első igénybejelentésére kifogás és vita nélkül a vállalt fizetési összeghatárig bármilyen összeget, vagy összegeket az igénybejelentéstől számított 5 munkanapon belül kifizetnek a Kedvezményezettnek anélkül, hogy a követelés alapját vagy indokát bizonyítania kelljen.

A bankgarancia feltételen jellege azt jelenti, hogy a garantőr fizetési kötelezettsége önmagában a jogosult lehívásának kézhezvételétől függ. A lehívásnak nem kell tartalmaznia a szerződésszegés okát, a lehívásnak nem feltétele a lehívás igénybevételét alátámasztó dokumentum (pl. bírósági ítélet) csatolása. A banki készfizető kezesség és a biztosítási szerződés alapján kiállított – készfizető kezességvállalást tartalmazó – kötelezvénynek a biztosíték jellegéből adódóan ugyancsak tartalmaznia kell a fentieket. A biztosíték kapcsán a Kbt**.** 134. § (8) bekezdése irányadó.

**XIX. MEGSZÜNTETÉS SZERZŐDÉSSZEGÉS OKÁN**

Megrendelők jogosultak a Vállalkozó súlyos szerződésszegése esetén – írásbeli nyilatkozatában megjelölt felmondási idővel vagy akár azonnali hatállyal – a szerződést felmondani vagy attól elállni akár részlegesen is. Erre szolgáló oknak minősül, ha

* Vállalkozó bármilyen módon megtéveszti a Megrendelőket, vagy valótlan adatot szolgáltat és ez közvetlen vagy közvetett módon súlyosan káros hatással lehet a lényeges szerződéses kötelezettségek teljesítésére;
* ha a késedelemi kötbér mértéke eléri a maximumot;
* Vállalkozó a teljesítést jogos ok nélkül megtagadja;
* Vállalkozó a jelen szerződésen alapuló kötelezettségeit olyan jelentős mértékben megszegte, hogy ennek következtében Megrendelőknek a további teljesítés nem áll érdekükben;
* Vállalkozó felfüggeszti a kifizetéseit, ellene jogerősen felszámolási eljárást rendelnek el, Vállalkozó legfőbb szerve a társaság végelszámolásáról határoz;
* jogszabályon alapuló felmondási vagy elállási okok fennállnak [pl. Kbt. 143. § (2) (3) bekezdés];
* Vállalkozó hibásan teljesít és a hibát 30 nap alatt nem javítja ki teljes körűen;
* a szerződés tárgyának használatba vételét az illetékes hatóság nem engedélyezi és ez a Vállalkozónak felróható okból következik be.

Vállalkozó jogosult a Megrendelő súlyos szerződésszegése esetén – írásbeli nyilatkozatában megjelölt felmondási idővel vagy akár azonnali hatállyal – a szerződést felmondani vagy attól elállni akár részlegesen is. Erre szolgáló oknak minősül, ha

 -   Megrendelők bármilyen módon megtévesztik a Vállalkozót, vagy valótlan adatot szolgáltatnak és ez közvetlen vagy közvetett módon súlyosan káros hatással lehet a lényeges szerződéses kötelezettségek teljesítésére;

-   Megrendelők a jelen szerződésen alapuló kötelezettségeiket olyan jelentős mértékben megszegték, hogy ennek következtében Vállalkozónak a további teljesítés nem áll érdekében;

-   Megrendelők fizetési kötelezettségeiknek 60 napot meghaladóan nem tesznek eleget;

-   Megrendelők felfüggesztik a kifizetést, bármelyikük ellen jogerősen felszámolási eljárást rendelnek el.

A felmondási idő – amennyiben a felmondás nem azonnali hatályú – kezdő időpontja az erről szóló értesítés kézhezvételének napja, legrövidebb időtartama pedig 15 nap, vagy a Kbt. 143 § (3) bekezdésében megjelölt esetekben azon időtartam, mely lehetővé teszi, hogy a Megrendelők a szerződéssel érintett feladataik ellátásáról gondoskodni tudjanak. Felek rögzítik, hogy az adott Fél a felmondást, elállást közlő levélben köteles megjelölni, hogy azonnali hatállyal vagy felmondási idő közbeiktatásával kívánja a szerződést megszüntetni. A szerződés felmondása, vagy az attól való elállási jog gyakorlása csak írásban érvényes.

Amennyiben a Szerződés annak teljes körű teljesítése nélkül szűnik meg, úgy Felek kötelesek az elszámolás érdekében egymással szembeni igényeiket haladéktalanul felmérni és egyeztetést kezdeményezni. Felek megállapodnak, hogy az egyeztetések során független szakértőt vonnak be, amennyiben az elszámolási összeget nem tudják kölcsönösen elfogadni. Vállalkozó kijelenti, hogy a független szakértő számára üzleti könyveibe, szerződéseibe betekintést enged a jelen Szerződéssel összefüggésben.

**XX. KIMENTETT KÉSEDELEM**

**1.** Ha a teljesítési határidő kapcsán a Vállalkozó, mint kötelezett késedelembe esik [Ptk. 6.153. §], úgy késedelmét kimentheti, ám a közreműködőiért felel a Ptk. 6:148. § szerint. A teljesítési határidőkbe nem számít be a bizonyíthatóan a Vállalkozó ellenőrzési körén kívül bekövetkezett körülmények elhárításának időtartama, amennyiben az adott körülmény elkerülése a Vállalkozótól a leggondosabb eljárás mellett sem volt elvárható.

**2.** Ilyen körülménynek minősül a szerződés megkötésekor előre nem látható olyan körülmény vagy esemény, amelyért a Vállalkozó bizonyíthatóan nem felelős, és amely a szerződés határidőben történő teljesítését megakadályozza, így különösen, ha a késedelem oka a Megrendelők közbenső szerződésszegése [Ptk. 6:150. §]; a késedelem oka a Megrendelők, mint jogosultak átvételi késedelme [Ptk. 6:156. §]; a késedelem oka a Vállalkozótól független és a megvalósításában a Megrendelőkkel létesített jogviszony alapján – esetlegesen – részt vevő harmadik személyek olyan magatartása, amely a Vállalkozó határidőben történő teljesítését késlelteti.

**3.** Vállalkozónak legkésőbb a tudomásszerzést követő napon, hitelt érdemlő módon tájékoztatnia kell a Megrendelőket a kimentett késedelemre okot adó körülményről vagy eseményről.

**4.** Kimentett késedelem esetén a teljesítési határidő a kimentett késedelem időtartamával automatikusan módosul, bár Felek kötelessége minden ésszerű intézkedést megtenni a bekövetkező késedelem elhárítása, illetőleg minimalizálása érdekében.

**5.** Felek megállapodnak, hogy a Megrendelőket a kimentett késedelem esetén annak jogkövetkezményén túl egyéb kártérítési kötelezettség nem terheli, kivéve, ha a Megrendelők közbenső szerződésszegése szándékosan történt.

**XXI. A SZERZŐDÉS MÓDOSÍTÁSA**

**1.** Jelen szerződésben szabályozottakat csak írásban (papír alapú dokumentum), Felek cégszerű aláírásával lehet módosítani.

**2.** Jelent szerződést a Kbt. előírásainak megfelelően, a közbeszerzési eljárás alapján megkötött szerződések módosítására vonatkozó szabályok betartásával lehet módosítani.

**3.** Felek e helyütt is rögzítik, hogy a Kbt. 142. § (3) bekezdésébe ütköző szerződésmódosítás semmisnek minősül.

**4.** Vállalkozó tudomással bír a szerződésmódosítás jogszerűségének Közbeszerzési Hatóság által végzett, 308/2015. (X.27.) Kormányrendelet szerinti ellenőrzéséről.

**XXII. VEGYES RENDELKEZÉSEK**

**1. A szerződés teljesítésében részt vevőkre vonatkozó szabályok megsértése:** Ha a szerződés teljesítésében részt vevőkre vonatkozó szabályok [Kbt. 138. §- 140. §] Vállalkozó általi be nem tartása okán a Megrendelőket hátrány éri – ide értve a bírságot, elvonást, visszafizetést), úgy a teljes vagyoni hátrányt kárként köteles megtéríteni a Vállalkozó.

**2. A közpénzekkel való felelős gazdálkodás elvének érvényesítése a szerződés teljesítése során:** Felek rögzítik, hogy a Megrendelőket a Kbt. 142. §-ban foglaltak kapcsán ellenőrzési kötelezettség terheli, továbbá köteles az ezen jogszabályi rendelkezés teljesítéséhez szükséges adatokat kezelni, a Kbt. 142. § (5) és (6) bekezdése szerinti bejelentés kapcsán a Közbeszerzési Hatóság részére adatokat továbbítani. Vállalkozó a fentieket tudomásul veszi.

**3.** A Kbt. 136. § (1) bekezdés b) pontjának eleget téve Felek megállapodnak, hogy a Vállalkozó köteles a jelen szerződés teljesítésének teljes időtartama alatt tulajdonosi szerkezetét a Megrendelők számára megismerhetővé tenni. Vállalkozó – a megismerhetővé tételre vonatkozó kötelezettsége mellett – a jelen szerződés időtartama alatt írásban köteles tájékoztatni Megrendelőket minden, a tulajdonosi szerkezetében bekövetkezett változásról, a megváltozott és az új adatok, valamint a változás hatályának megjelölésével. Vállalkozó a jelen szerződés teljesítésének teljes időtartama alatt haladéktalanul írásban köteles Megrendelőt értesíteni a Kbt. 143. § (3) bekezdésében megjelölt ügyletekről.

**4. A nyertes ajánlat**: Felek rögzítik, hogy a szerződésnek jogi értelemben véve akkor is részét képezik a nyertes ajánlat azon elemei, melyek értékelésre kerülnek, ha maga a nyertes ajánlat ténylegesen nem került csatolásra a szerződéshez. A nyertes ajánlat értékelésre kerülő elemei szerződéses kötelezettséget képeznek.

**5. Szerződéses iratok**: Figyelemmel a Megrendelő Kbt. alapján fennálló iratmegőrzési kötelezettségére, a Közbeszerzési Eljárás iratai ténylegesen (fizikai formában) nem kerülnek csatolásra jelen szerződéshez.

**6.** A fizikai csatolás hiánya nem képezi jogi akadályát annak, hogy a végleges feltételeket jelen szerződéssel együtt alkalmazzák Felek.

**7.** Alvállalkozók: Vállalkozó alvállalkozó igénybevételére a Kbt. 138. §-nak megfelelően jogosult. Vállalkozó köteles jelen szerződés teljesítésével összefüggésben valamennyi alvállalkozója, teljesítési segédje igénybevételére vonatkozó szerződésében kikötni, hogy az alvállalkozó tevékenységének ellenőrzésére a Megrendelő is jogosult. Vállalkozó felelős az alkalmazottainak, alvállalkozóinak, teljesítési segédeinek magatartásáért, tevékenységéért.

**8.** Közlések hatályosulása: Minden követelést, lemondást, bejelentést vagy a jelen szerződés által megkívánt, vagy megengedett más értesítést írásban kell elküldeni és azt az alábbiak szerint kell közöltnek tekinteni:

* személyesen és átvételi igazolás ellenében történő átadás esetén az átadás időpontjában,
* ajánlott küldeményként vagy gyorsposta, illetve más futárszolgálat útján történő kézbesítés esetén a kézbesítés időpontjában,
* faxüzenet formájában az elküldést követő munkanapon (faxigazolás megérkezése esetén),
* e-mail formájában az e-mail elküldését követő munkanapon (e-mail elolvasásáról szóló visszaigazoló e-mail esetén).

**9.** Kapcsolattartók:

Megrendelők részéről:

- név: Király Zoltán fejlesztési igazgató

- telefon: 70/930-76-21

- email: [kiraly.zoltan@ekif-vac.hu](mailto:kiraly.zoltan@ekif-vac.hu)

*\*a szerződéskötéskor kitöltendő*

Vállalkozó részéről:

Név és beosztás: …

Telefonszám: …

E-mail: …

*\*a szerződéskötéskor kitöltendő*

A Szerződő Felek a jelen Vállalkozási Szerződést elolvasták, megértették, annak rendelkezéseit egyezően értelmezték és azt, mint valós ügyleti akaratukkal mindenben megegyezőt, jóváhagyólag, cégszerűen írták alá.

…………………, 2018. …………

|  |
| --- |
| **Egyházmegyei Katolikus Iskolák Főhatósága**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  képviseli:  dr. Csáki Tibor főigazgató  **Megrendelő** |

…………………, 2018. …………

|  |
| --- |
| **…………………………………**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  képviseli:  …………………………………  **Vállalkozó** |

Ellenjegyzés: …

Mellékletek:

1. számú: a Kbt. 136. § (2) bekezdés szerinti meghatalmazás a külföldi adóilletőségű nyertes ajánlattevő esetében

2. számú melléklet: nyilatkozat a nemzeti vagyonról szóló 2011. évi CXCVI. törvény átlátható szervezet fogalmára vonatkozó feltételeknek való megfelelésről

3. számú melléklet: nyilatkozat alvállalkozók igénybevételéről